VENDIM
Nr. 21, datë 31.1.2020

MBI FILLIMIN E PROCEDURËS PËR SHQYRTIMIN E KËRKESËS SË SEKRETARIATIT TË ENERGJISË, NË LIDHJE ME SHTIMIN E SHTOJCËS “E” NË RREGULLAT E PËRKOHSHME PËR MEKANIZMIN BALANCUES TË ENERGJISË ELEKTRIKE, TË MIRATUAR ME VENDIMIN E BORDIT NR. 193, DATË 24.11.2017

[bookmark: _GoBack]Në mbështetje të nenit 16, nenit 20, germa “gj”, nenit 62, nenit 76, të ligjit nr. 43/2015, “Për sektorin e energjisë elektrike”, të ndryshuar, si dhe nenit 26, të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s, nr. 96, datë 17.6.2016, Bordi i ERE-s, në mbledhjen e datës 31.1.2020, mbasi shqyrtoi relacionin nr. 14/2 prot., datë 15.1.2020, të përgatitur nga Drejtoria e Monitorimit të Tregut mbi fillimin e procedurës për shqyrtimin e kërkesës së sekretariatit të energjisë në lidhje me shtimin e shtojcës “E” në “Rregullat e përkohshme për mekanizmin balancues të energjisë elektrike” të miratuar me vendimin e Bordit të ERE-s nr. 193, datë 24.11.2017
konstatoi se: 
- ERE, me vendimin e Bordit nr. 193, datë 24.11.2017, ka miratuar “Rregullat e përkohshme për mekanizmin balancues të energjisë elektrike” (rregullat për mekanizmin balancues).
- Sekretariati i Komunitetit të Energjisë (ENC) me shkresën nr. 23/157 prot., datë 22.10.2019, ka ftuar ERE-n të fillojë procedurën për amendimin e “Rregullave të përkohshme për mekanizmin balancues të energjisë elektrike”, duke përfshirë në këtë rregullore edhe shtojcën “E” të përgatitur dhe propozuar nga sekretariati.
- Ndryshimet e propozuara nga Sekretariati i Komunitetit të Energjisë adresojnë trajtimin e problematikës së ngritur nga HEC “Ashta” për trajtimin e disbalancave. HEC “Ashta” ka parashtruar pretendimin se ka konstatuar devijime midis informacionit të një dite më parë dhe shkarkimit aktual të realizuar nga HEC “Vau i Dejës”, duke rezultuar kjo në krijimin e devijimeve të cilat shkaktohen nga pjesëmarrës të tjerë të tregut të energjisë elektrike dhe jo nga vetë subjekti HEC “Ashta”. Për rrjedhoje HEC “Ashta” ka paguar pranë “OST” sh.a., për devijime të cilat shkaktohen nga pjesëmarrës të tjerë të tregut.
- Shtojca “E” e paraqitur nga Sekretariati i Komunitetit të Energjisë ka përmbajtjen e mëposhtme:
1. Informacioni i shpërndarë ndërmjet HEC “Ashta”, KESH dhe OSHEE, si dhe planifikimi i një dite në avancë udhëhiqet nga marrëveshjet e dakordësuara midis pjesëmarrësve të tregut. 
2. Në rastet kur OST, do të përdori rezervat e kontrollit terciar, do të konsiderohen si korrigjime të OST-së, si më poshtë:
- përdorimi i kontrollit terciar do të identifikohet qartë pasi ai bazohet tek urdhrat direkt të dispeçerimit nga OST-ja për KESH-in, për të filluar/ndaluar një njësi tek Vau i Dejës. 
- sasia e energjisë regjistrohet nga matës te sistemi i OST-së, për rezervën terciare të kontrollit. 
- impakti për këtë lloj rezerve do të zbritet nga disbalanca Energji Ashta për të arritur vlerën korrekte të disbalancës për Energji Ashta. 
3. OST do t’i regjistrojë këto sasi si kosto shtesë te llogaria e balancimit, për t’iu nënshtruar marrëveshjes rregullatore në përputhje me rregullat e përkohshme të balancimit. 
4. Para çdo ndryshimi te marrëveshjet e dakordësuara nga pjesëmarrësit e tregut, sipas paragrafit 1 të kësaj shtojce, OST-ja do të njoftohet paraprakisht për të siguruar që nuk ka pengesa teknike ose rregullatore për ta zbatuar këtë marrëveshje të propozuar.
5. ERE duhet të marrë pëlqimin dhe duhet të konsultohet me palët e përfshira për ta ndryshuar marrëveshjen. 
6. Kjo shtojcë do të hyjë në fuqi ditën e parë të muajit, pas muajit kur do të merret vendimi nga ERE. OST-ja duhet të raportojë në ERE, pas gjashtë muajsh, funksionimin dhe duhet të propozojë ndryshime nëse është e nevojshme.
- ERE, nëpërmjet shkresës me nr. 793 prot., datë 5.12.2019, i parashtroi Sekretariatit të Komunitetit të Energjisë se: …..“Ushtrimi i aktivitetit dhe menaxhimit të disbalancave të shkaktuara, në rrethanat e faktit në të cilat operon HEC “Ashta”, do t’i jepej një zgjidhje alternative HEC “Ashta” brenda kuadrit ligjor, e pa gjeneruar nevojën e ndërhyrjeve në aktet e tjera të miratuara nga ERE…”. Në këtë këndvështrim u propozua nga ERE si zgjidhje alternative krijimi i Grupit të Balancimit në zbatim të nenit 3, pika 3, të “Rregullave të përkohshme për mekanizmin balancues të energjisë elektrike”, miratuar me vendim të Bordit të ERE-s nr. 193, date 24.11.2017. Gjithashtu ERE parashtroi nevojën e propozimit apo të dakordësimit të këtyre ndryshimeve të paraqitura në shtojcën “E” nga Operatori i Sistemit të Transmetimit. Ky parashtrim i ERE-s bazohet në nenin 68 dhe nenin 89, të ligjit nr. 43/2015, “Për sektorin e energjisë elektrike”, të ndryshuar.
- Sekretariati i Komunitetit të Energjisë nëpërmjet postës elektronike të datës 18.12.2019 dhe protokolluar në ERE me nr. 23/203 prot., datë 24.12.2019, duke i qëndruar propozimit për fillimin e procedurës për miratimin e shtojcës E, shprehet si më poshtë vijon:
- Sekretariati draftoi aneksin E (bashkëlidhur), i cili merr në konsideratë marrëveshjen ndërmjet KESH-it, OSHEE-së dhe ASHTA-s, gjithsesi ai trajton vetëm disbalancat e mundshme në HEC “Ashta”, që rezultojnë nga përdorimi që OST sh.a. i bën HEC “Vau Dejës” për rregullimin terciar. 
- Lidhur me operimin e KESH-it dhe ASHTA në një grup balancimi, zgjidhja e propozuar, përfshi dhe aneksin, nuk e pengon grupin potencial të balancimit ndërmjet KESH-it dhe HEC “Ashta”. Duke parashtruar se operimi i grupit të balancimit është një aktivitet komercial ndërmjet pjesëtarëve të tregut, zgjidhja e propozuar vetëm do të ndihmonte krijimin e këtij grupi potencial balancimi.
- Sekretariati i Komunitetit të Energjisë legjitimohet si palë për të propozuar akte nënligjore mbështetur në ligjin nr. 43/2015, “Për sektorin e energjisë elektrike”, të ndryshuar. Propozimi i Sekretariatit ka ardhur pas komunikimit me palët e interesit në këtë marrëdhënie, ka dakordësinë e palëve të përfshira në këtë marrëdhënie OST, Energji ASHTA, KESH, dhe pretendon t’i japë zgjidhje të përkohshme problematikës së konstatuar.
- Sekretariati i Komunitetit të Energjisë ka qenë pjesë e procesit të hartimit dhe propozimit të “Rregullave të përkohshme për mekanizmin balancues të energjisë elektrike (rregullat për mekanizmin balancues)”, miratuar me vendimin e Bordit të ERE-s nr. 193, datë 24.11.2017.
Për gjithë sa më sipër cituar, Bordi i ERE-s, me shumicën e anëtarëve të tij,

VENDOSI:

1. Të fillojë procedurën për shqyrtimin e kërkesës së Sekretariatit të Energjisë në lidhje me shtimin e shtojcës “E” në “Rregullat e përkohshme për mekanizmin balancues të energjisë elektrike”, të miratuar me vendimin e Bordit të ERE-s nr. 193, datë 24.11.2017.
2. Drejtoria e Çështjeve Ligjore, të njoftojë palët e interesit për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

